|  |  |
| --- | --- |
| Številka: 007-33/2013-63 | |
| Ljubljana, 25.5.2016 | |
| GENERALNI SEKRETARIAT  VLADE REPUBLIKE SLOVENIJE  gp.gs@gov.si | |
| ZADEVA: 2. poročilo o delu Medresorske delovne skupine za enotni patentni sistem – predlog za obravnavo | | | | |
| 1. Predlog sklepov vlade: | | | | |
| Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G in 65/14) je Vlada Republike Slovenije na……… seji dne …………. sprejela naslednji sklep:  Vlada Republike Slovenije se je seznanila z drugim poročilom Medresorske delovne skupine za enotni patentni sistem.  mag. Darko Krašovec  generalni sekretar  Priloga:   * Poročilo   Prejmejo:   * Ministrstvo za pravosodje * Ministrstvo za zunanje zadeve * Ministrstvo za finance * Ministrstvo za gospodarski razvoj in tehnologijo * Medresorska delovna skupina za enotni patentni sistem (člani) * Urad RS za intelektualno lastnino | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov: /** | | | | |
| **3.a Osebe, odgovorne za strokovno pripravo in usklajenost gradiva:** | | | | |
| * mag. Dušan Pšeničnik, generalni direktor Direktorata za notranji trg, Ministrstvo za gospodarski razvoj in tehnologijo * dr. Vojko Toman, v. d. direktorja, Urad RS za intelektualno lastnino * Tanja Trtnik, višja svetovalka, Ministrstvo za pravosodje | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva: /** | | | | |
| **4. Predstavniki vlade, ki bodo sodelovali pri delu državnega zbora: /** | | | | |
| 5. Kratek povzetek gradiva: | | | | |
| Vlada RS je 4. 7. 2013 sprejela sklep (št. 01201-8/2013/3) o ustanovitvi, nalogah in sestavi medresorske delovne skupine za enotni patentni sistem (v nadaljevanju: MDS). Sklep določa tudi, da skupina o svojem delu poroča Vladi RS najmanj enkrat letno. Vlada RS se je s 1. poročilom o delu MDS seznanila na svoji 13. redni seji 11. 12. 2014 (sklep št. 02402-9/2014/4). 2. poročilo o delu, ki ga podaja MDS v obrazložitvi, obsega obdobje november 2014 – marec 2016. | | | | |
| 6. Presoja posledic za: | | | | |
| a) | javnofinančna sredstva nad 40.000 EUR v tekočem in naslednjih treh letih | | | NE |
| b) | usklajenost slovenskega pravnega reda s pravnim redom Evropske unije | | | NE |
| c) | administrativne posledice | | | NE |
| č) | gospodarstvo, zlasti mala in srednja podjetja ter konkurenčnost podjetij | | | NE |
| d) | okolje, vključno s prostorskimi in varstvenimi vidiki | | | NE |
| e) | socialno področje | | | NE |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | NE |
| 7.a Predstavitev ocene finančnih posledic nad 40.000 EUR:  Gradivo nima finančnih posledic. | | | | |
| 7.b Predstavitev ocene finančnih posledic pod 40.000 EUR:  Gradivo nima finančnih posledic. | | | | |
| 8. Predstavitev sodelovanja z združenji občin: | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | NE | |
| Gradivo (predpis) je bilo poslano v mnenje:   * Skupnosti občin Slovenije SOS: NE * Združenju občin Slovenije ZOS: NE * Združenju mestnih občin Slovenije ZMOS: NE   Predlogi in pripombe združenj so bili upoštevani: /   * v celoti, * večinoma, * delno, * niso bili upoštevani.   Bistveni predlogi in pripombe, ki niso bili upoštevani. | | | | |
| 9. Predstavitev sodelovanja javnosti: | | | | |
| Gradivo je bilo predhodno objavljeno na spletni strani predlagatelja:  Gradivo ni predmet usklajevanja z javnostjo – sedmi odstavek 9. člena Poslovnika Vlade RS. | | | | NE |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | NE |
| **11. Gradivo je uvrščeno v delovni program vlade:** | | | | NE |
| Zdravko Počivalšek  minister | | | | |

**PRILOGA**

**2. POROČILO O DELU MEDRESORSKE DELOVNE SKUPINE ZA ENOTNI PATENTNI SISTEM**

**Uvod**

Vlada RS je dne 4. 7. 2013 ustanovila medresorsko delovno skupino za enotni patentni sistem (v nadaljevanju: MDS), **katere temeljna naloga je priprava in uskladitev strokovnih podlag za aktivno sodelovanje predstavnikov RS v okviru pripravljalnih aktivnosti za uvedbo enotnega patentnega sistema**. Skupina, ki jo vodi predstojnik Urada RS za intelektualno lastnino, mora o svojem delu enkrat letno poročati vladi RS.

Vlada se je s 1. poročilom o delu MDS seznanila na svoji 13. redni seji 11. 12. 2014 (sklep št. 02402-9/2014/4). 2. poročilo o delu MDS obsega obdobje november 2014 – marec 2016.

MDS se je v letu 2015 sestala šestkrat, v letu 2016 doslej že trikrat, vmes pa je komunikacija tekla tudi po e-pošti. Sestava MDS je bila zadnjič posodobljena decembra 2015 skladno s potrebami in spremembami pri posameznih sodelujočih organih (sklep Vlade RS št. 01201-5/2015/4 z dne 7. 1. 2016).

**Okvir pravnega delovanja MDS določa t. i. patentni sveženj**, ki ga sestavljajo:

* Uredba (EU) št. 1257/2012 Evropskega parlamenta in Sveta z dne 17. 12. 2012 o izvajanju okrepljenega sodelovanja na področju uvedbe enotnega patentnega varstva,
* Uredba (EU) št. 1260/2012 Evropskega parlamenta in Sveta z dne 17. 12. 2012 o izvajanju okrepljenega sodelovanja na področju uvedbe enotnega patentnega varstva v zvezi z veljavno ureditvijo prevajanja,
* Sporazum o Enotnem sodišču za patente, objavljen v Uradnem listu Evropske unije 20. 6. 2013 (Sporazum) in
* Protokol o začasni uporabi k Sporazumu o Enotnem sodišču za patente, podpisan na zasedanju gospodarskega dela Sveta za konkurenčnost 1. 10. 2015.

Uredbi sta veljavni in se bosta uporabljali od dneva začetka veljavnosti Sporazuma o enotnem patentnem sodišču (ratificirati ga mora vsaj 13 držav, vključno DE, FR in UK). Sporazum je podpisalo 25 držav Evropske unije (ES, PL in HR ne), od teh jih je že devet (8+1) ratificiralo. Okrepljeno sodelovanje trenutno predstavlja 26 držav članic Evropske unije (ES in HR ne).

Za pripravo na uveljavitev enotnega patentnega sistema sta bila na ravni t. i. okrepljenega sodelovanja ustanovljena **Pripravljalni odbor Enotnega patentnega sodišča** (Preparatory Committee) in **Ožji odbor Upravnega sveta Evropske patentne organizacije** (Select Committee). Predstavniki Republike Slovenije, ki so člani MDS, aktivno sodelujejo v obeh odborih. Zasedanj Pripravljalnega odbora se udeležujejo predstavniki Ministrstva RS za pravosodje, zasedanj Ožjega odbora pa predstavniki Urada RS za intelektualno lastnino (URSIL).

Glavne aktivnosti delovanja MDS:

* + priprava gradiva za ratifikacijo Sporazuma;
  + aktivnosti v zvezi z ustanovitvijo oddelka Enotnega sodišča za patente,
  + vzpostavitev pogojev za začetek delovanja Centra za mediacijo in arbitražo za patente (CAM), ki je del Enotnega sodišča za patente,
  + sodelovanje v Pripravljalnem odboru Enotnega sodišča za patente,
  + sodelovanje v Ožjem odboru Upravnega sveta Evropske patentne organizacije (EPO) ter
  + aktivnosti ozaveščanja gospodarskih in javnih raziskovalnih organizacij o spremembi patentnega sistema v Evropi in o posledicah uvedbe le-tega za Slovenijo.

V nadaljevanju povzemamo glavne poudarke posameznih aktivnosti in delovanja MDS od zadnjega poročanja, tj. za obdobje november 2014 – marec 2016.

1. **Ratifikacija Sporazuma o enotnem sodišču za patente in Protokola o začasni uporabi Sporazuma o Enotnem sodišču za patente**

Ratifikacija Sporazuma je predvidena v letu 2016. Zakon o ratifikaciji je pripravljen in usklajen na ravni MDS. Ministrstvo RS za pravosodje je pripravilo obrazložitev zakona ter pri tem upoštevalo komentarje Urada RS za intelektualno lastnino in Ministrstva RS za finance. Ratifikaciji Sporazuma v Državnem zboru mora nato slediti še ratifikacija Protokola o začasni uporabi Sporazuma na vladi.

Protokol o začasni uporabi Sporazuma je bil podpisan ob robu Sveta za konkurenčnost, oktobra 2015. Za namen sprejema je bil opravljen uradni prevod besedila členov ter gradivo, ki je bilo objavljeno na EU portalu. Protokol o začasni uporabi Sporazuma bo veljal v prehodnem obdobju do ratifikacije in nastopa veljavnosti Sporazuma v državah podpisnicah. Povzema nekatere strukturne, organizacijske in finančne določbe Sporazuma. Namen take prehodne rešitve je zagotovilo usklajenosti pravnih besedil, odločitev in imenovanj z relevantnimi postopki, ki jih predvideva Sporazum. Tak prehodni režim bi zagotovil tudi dovolj časa za temeljito izvedbo postopkov, zmanjšanje možnosti napak ter rešitev nepredvidenih težav. Pomembna naloga v tem prehodnem obdobju je tudi usposabljanje in imenovanje sodnikov Enotnega sodišča za patente, ki ga ni mogoče izvesti pred uveljavitvijo začasnega režima, ki je določen s Protokolom. Določbe stopijo v začasno uporabo, ko bo 13 držav podpisnic podpisalo, ratificiralo, sprejelo ali potrdilo Protokol in ratificiralo ali deklariralo, da so dobile parlamentarno odobritev za ratifikacijo Sporazuma (člen 3(1)). To bi zagotovilo dovolj časa za vzpostavitev Enotnega sodišča za patente pred začetkom veljave Sporazuma, obenem pa bi tak postopek zagotovil (nacionalnim) parlamentom nadzor nad ratifikacijskim postopkom.

Ratifikaciji bodo sledile še spremembe v nacionalni zakonodaji. Potrebne so spremembe Zakona o industrijski lastnini, Zakona o sodiščih in Zakona o sodniški službi. Spremembe Zakona o sodiščih in Zakona o sodniški službi so predvidene v okviru večjih zakonskih sprememb v drugi polovici leta 2016. Priprava sprememb Zakona o industrijski lastnini je predvidena po ratifikaciji.

1. **Finančne posledice Sporazuma**

Ratifikacija Sporazuma bo imela za Republiko Slovenijo finančne posledice. Sicer ureditev Enotnega sodišča za patente sledi cilju lastnega samo-vzdržnega financiranja na dolgi rok in je predvideno, da se bo proračun sodišča financiral iz lastnih finančnih prihodkov sodišča, vendar bodo predvsem v začetnem obdobju prvih sedem let, ko bo pripad zadev sodišču še relativno majhen, potrebni tudi prispevki sodelujočih držav članic EU (ključ delitve določa 3. odstavek 37. člena). Pričakuje se, da bo proračun za prvo leto delovanja sodišča, na podlagi katerega bo razviden tudi delež, ki ga bo nosila Republika Slovenija, pripravljen do junija 2016. Pri tem pa je potrebno upoštevati, da bo realen obseg potrebnih sredstev, ki ga bodo države članice zagotavljale v prvih letih delovanja sodišča, razviden šele s pričetkom delovanja sodišča.

Države članice, ki ustanovijo lokalni oziroma regionalni oddelek, morajo zanj zagotoviti tudi zmogljivosti. V začetnem prehodnem obdobju sedmih let pa za tak oddelek zagotavljajo tudi upravno podporno osebje brez poseganja v kadrovske predpise za to osebje. Stroški poslovanja takega oddelka pa bodo kriti iz proračuna sodišča.

Stroški poslovanja CAM (39. člen Sporazuma) ter Centra za usposabljanje sodnikov bodo pravtako kriti iz proračuna sodišča (38. člen Sporazuma). Poslovne prostore CAM ter lokalnega oddelka sodišča bo Republika Slovenija zagotovila iz obstoječega nepremičnega premoženja. Okvirni finančni izračun za ustanovitev lokalnega oddelka sodišča na območju Slovenije znaša ok. 180.000 EUR.

Potrebna sredstva za delež, ki ga bo nosila Republika Slovenija za sodišče, lokalni oddelek sodišča ter CAM, se bodo zagotavljala v okviru finančnega načrta Ministrstva za pravosodje, skladno s proračunsko prakso, torej ob pripravi posameznih letnih proračunov. Ministrstvo za pravosodje je za leto 2016 v proračunu že rezerviralo sredstva v višini 200.000 EUR, ki naj bi po okvirnih izračunih zadostovala za obveznosti tekočega leta iz tega Sporazuma.

1. **Ustanovitev oddelka Enotnega sodišča za patente**

Republika Slovenija je sprva podpirala zamisel o ustanovitvi regionalnega oddelka s sedežem v Ljubljani, kot možne partnerske države pa so bile identificirane Avstrija, Madžarska in Hrvaška. Hrvaška zaenkrat še ni podpisala Sporazuma, zato sodelovanje z njo ni mogoče. Avstrija je slovensko ponudbo zavrnila, saj je po preučitvi vseh dejavnikov zaključila, da je zanjo gospodarsko najugodnejša rešitev ustanovitev lastnega lokalnega oddelka. Madžarska je k sodelovanju povabila Slovenijo (ter druge države Višegrajske skupine). Stekli so že prvi neformalni strokovni pogovori o oblikovanju skupnega regionalnega oddelka, ki pa so kasneje zamrli. Naš predlog, da bi sedež sodišča gostila Slovenija, je naletel na negativen odziv madžarske strani, zato smo predlagali, da v primeru, da sedež sodišča prepustimo Madžarski, aktiviramo 5. odstavek 7. člena Sporazuma, ki daje možnost, da se v regionalnem oddelku lahko zadeve obravnavajo na več lokacijah. V primeru slovenskih strank bi to pomenilo v Ljubljani. Tudi te rešitve Madžarska ni sprejela z odobravanjem.

Zaradi navedenih razlogov ter številnih prednosti, ki bi jih lokalni oddelek prinesel za slovensko gospodarstvo in za slovenske stranke (dostopnost, nižji stroški za stranke, uporaba slovenskega jezika v postopku, slovenski sodnik v senatu, specializirano sodišče v Sloveniji, povečanje in ohranjanje znanja na področju patentov …), se Slovenija nagiba k ustanovitvi lokalnega oddelka sodišča. V ta namen je Ministrstvo za pravosodje pripravilo vladno gradivo, ki ga bo poslalo v usklajevanje na MDS, nato pa v medresorsko usklajevanje.

1. **Center za mediacijo in arbitražo za patente (CAM)**

Sporazum o enotnem patentnem sodišču v 35. členu ureja Center za mediacijo in arbitražo za patente (CAM), njegov sedež pa si delita Slovenija in Portugalska. Slovenija aktivno sodeluje v podskupini Pripravljalnega odbora za mediacijo in arbitražo ter usklajuje stališča s portugalsko stranjo. Delovna podskupina je v letu 2015 pripravila Mediacijska pravila in Pravila delovanja CAM (Operativna pravila), trenutno pa je v zaključni fazi priprava Arbitražnih pravil. Pripravljalni odbor je na seji 7. in 8. 12. 2015 potrdil Mediacijska pravila. Republika Slovenija (s podporo Portugalske) je napovedala, da bo zahtevala ponovno odločanje o pravilih pred Upravnim odborom sodišča, ko bo ta ustanovljen, saj se ne strinjamo z interpretacijo 2. odstavka 35. člena Sporazuma v povezavi z 82. členom Sporazuma glede izvršljivosti poravnav in mediacijskih odločb.

Glede Arbitražnih pravil in Pravil delovanja CAM bodo države pogodbenice odločale na seji Pripravljalnega odbora aprila 2016. Slovenija je aktivno sodelovala pri pripravi obeh dokumentov in bo skušala uveljaviti svoje pripombe pred sprejetjem dokumentov. Naši glavni poudarki so v smeri prepoznavnosti in učinkovitosti CAM.

1. **Pripravljalni odbor Enotnega sodišča za patente (Preparatory Committee)**

Pripravljalni odbor Enotnega sodišča za patente sestavljajo vse države podpisnice Sporazuma o enotnem patentnem sodišču. Namen Pripravljalnega odbora je, da nadzira delo petih delovnih skupin, ki imajo za nalogo opraviti delo potrebno za ustanovitev in delovanje sodišča. Način dela Pripravljalnega odbora določajo Pravila delovanja in Program dela. Delovne skupine Pripravljalnega odbora so:

* Pravna skupina (deli se na več podskupin, ena je zadolžena za oblikovanje pravil za mediacijo, pravil za arbitražo ter pravila delovanja CAM)
* Finančna skupina
* Skupina za informacijsko tehnologijo
* Skupina za zmogljivosti
* Človeški viri in usposabljanje

Doslej je Pripravljalni odbor zasedal štirinajstkrat. Komentarje Republike Slovenije pred vsakim sestankom pripravijo resorji, ki jih nato uskladimo v okviru MDS. Republika Slovenija je bila aktivno udeležena na vseh sestankih na katerih je podala komentarje na obravnavana gradiva. Naše aktivnosti so še posebej usmerjene v vsa vprašanja, ki zadevajo CAM, katerega sedež si delita Slovenija in Portugalska. Ključno je da se za CAM zagotovijo pravne podlage, da je CAM ustrezno prikazan v vseh dokumentih, ki so zanj pomembni ter ustrezna promocija v okviru sodišča, kar mu bo omogočalo uspešno delovanje.

Slovenija ima predstavnika v Pravni skupini, Skupini za zmogljivosti, Skupini za človeške vire in usposabljanje in v Podskupini za mediacijo in arbitražo ter v Finančni skupini. Na delo v ostalih skupinah, kjer članov nima, vpliva s sodelovanjem v Pripravljalnem odboru.

Pravna skupina – Naloga pravne skupine je priprava Postopkovnih pravil Enotnega sodišča za patente. Pravila je pripravila strokovna skupina, ki je obravnavala in skušala vključiti večino pripomb različnih deležnikov. Pripombe Slovenije se v večini nanašajo na umestitev CAM in njegovih storitev (promocija postopkov mediacije in arbitraže v okviru postopka pred sodiščem, zagotovitev izvršljivosti mediacijskega dogovora, ekskluzivnost postopka mediacije in arbitraže v okviru CAM).

Podskupina za mediacijo in arbitražo – Naloge skupine so priprava arbitražnih in mediacijskih pravil ter priprava Operativnih pravil CAM. Mediacijska pravila so bila decembra 2015 potrjena na Pripravljalnem odboru – Slovenija se ni strinjala z določbo, ki se nanaša na izvrševanje poravnave, in je v tem delu napovedala, da bo to točko ponovno odprla, ko se bodo pravila dokončno potrjevala pred Upravnim odborom sodišča v obdobju začasne uporabe Sporazuma. Januarja 2016 je s strani vodje Pravne skupine sledil odziv, da bo sporna določba umaknjena iz Mediacijskih pravil in da bo interpretacijo Sporazuma (35. člena v povezavi z 82. členom) opravilo kasneje sodišče oz. se bo to reševalo v obliki predhodnega vprašanja.

Trenutno so v zaključni fazi Arbitražna pravila in Operativna pravila CAM – tudi pri oblikovanju teh pravil je bila Slovenija zelo aktivna. V okviru operativnih pravil se zavzemamo za možnost, da CAM lahko organizira izobraževanja za mediatorje in arbitre, čemur najbolj nasprotuje Madžarska, ki ima Center za izobraževanje sodnikov v okviru sodišča. Slovenija se zavzema tudi za zadostno število zaposlenih na CAM. Trenutno so mu namreč namenjeni 3 zaposleni, kar po našem mnenju ni dovolj glede na to, da govorimo o dveh sedežih. Minimum so 4 zaposleni (1 direktor, 2 case-managarja ter 1 poslovni sekretar. Arbitražna pravila in Operativna pravila so uvrščena na 15. sejo Pripravljalnega odbora, ki bo 15. 4. 2016.

Skupina za zmogljivosti – v fazi zbiranja podatkov glede bodočih prostorov regionalnih in lokalnih oddelkov sodišča v državah članicah. Določena vprašanja ostajajo še odprta in so predmet obravnave različnih skupin (finančne, pravne ter IT skupine). Poleg tega se vse države še niso opredelile, za katero možnost se bodo odločile – prenos pristojnosti na centralne oddelke, oblikovanje regionalnega oddelka ali lastnega lokalnega oddelka sodišča.

Skupina za človeške vire in usposabljanje – Skupina je pripravila dokument z natančnim opisom postopka rekrutiranja sodnikov. Dokončan je tudi dokument, ki določa plače sodnikov ter dodatke. Pokojninski sistem pripravlja zunanji izvajalec. Sledila bo ureditev statusa zaposlenih na sodišču in v obeh centrih ter okvir za izobraževanje. Pripravljen je že osnutek poziva za pravne in tehnične sodnike, do poletja pa bo pripravila še poziv za mediatorje in arbitre.

Finančna skupina – Skupina je pripravila osnutek proračuna, ki je pripravljen na osnovi ocen števila zaposlenih. Število se bo z leti povečevalo. Prvi izračuni za oceno prispevka držav članic je narejen, vendar pa je vse odvisno od števila ratifikacij ter pravilne ocene števila zaposlenih na Sodišču.

Pripravljalni odbor naj bi s svojim delom zaključil poleti 2016. Do takrat so načrtovani še sestanki aprila, maja in junija. Po potrebi bo organiziran še julijski sestanek. Vse je odvisno od napredka v podskupinah in skupinah.

1. **Ožji odbor Upravnega sveta Evropske patentne organizacije (Select Committee)**

Ožji odbor je bil ustanovljen v skladu z 9. členom Uredbe (EU) št. 1257/2012 dne 20. 3. 2013. Ukvarja se z implementacijo obeh uredb EU.

Kratek povzetek glavnih nalog Ožjega odbora:

1. zagotoviti upravljanje in nadzor dejavnosti (predvsem upravnih nalog), ki so jih sodelujoče države članice okrepljenega sodelovanja dodelile Evropskemu patentnemu uradu (EPU);
2. določiti višino pristojbin za podaljšanje veljavnosti evropskega patenta z enotnim učinkom (UP):
3. določiti delež razdelitve pristojbin za podaljšanje veljavnosti UP – t. i. delitveni ključ.

k 2. Višina pristojbin za podaljšanje veljavnosti UP je, po obsežnih razgovorih in ocenah stanja, določena kot t. i. »Real TOP4« – seštevek pristojbin tistih držav članic, v katerih je število »validiranih« evropskih patentov najvišje (DE, FR, UK in NL).

Hkrati so pristojbine določene dovolj visoko, da bo skupaj s pristojbinami, ki se EPO plačajo pred podelitvijo patenta, zagotovljen uravnotežen proračun EPO.

Za posebne subjekte, kot so mala in srednje velika podjetja (MSP), je predvideno znižanje pristojbin, z namenom pospeševanja inovacij in spodbujanja konkurenčnosti evropskih podjetij.

k 3. 50 % pobranih pristojbin za podaljšanje veljavnosti UP pripada EPO, drugih 50 % se razdeli sodelujočim državam članicam. Ključ delitve je določen na podlagi naslednjih poštenih, pravičnih in ustreznih meril:

(a) število patentnih prijav;

(b) velikost trga, ob določitvi najnižjega zneska, ki ga prejme vsaka sodelujoča država članica;

(c) nadomestila sodelujočim državam članicam, če:

(i) njihov uradni jezik ni angleščina, nemščina ali francoščina;

(ii) imajo malo patentnih prijav

(iii) so članstvo v EPO pridobile razmeroma nedavno.

V letu 2015 je Ožji odbor zasedal sedemkrat. Predstavniki URSIL so aktivno, na podlagi predhodno usklajenih stališč na MDS in s strani vlade potrjenih izhodišč zastopali interese Republike Slovenije.

Na svoji zadnji seji v letu 2015 (18. seja dne 15. 12. 2015) je odbor formalno potrdil 4 pravilnike (Pravilnik glede enotne patentne zaščite, Pravilnik o pristojbinah za enotno patentno zaščito, Pravilnik glede delitve deleža pristojbin med države članice ter Proračunska in finančna pravila). S tem je poleg dveh uredb, ki predstavljata glavni pravni okvir, opredeljen še drugi pravni okvir, ki vključuje pravila za izvajanje ter proračunska in finančna pravila, višino pristojbin za vzdrževanje UP ter pravila glede razdeljevanja pristojbin za vzdrževanje (vključno s stalnimi stroški) med EPO in države članice.

S sprejetjem omenjenih pravilnikov so pravne, tehnične in operativne priprave za UP končane in s tem zaključena glavna naloga odbora.

Slovenija je uspela uveljaviti svoje interese glede izračunavanja referenčnega leta pri t. i. »safety net« v povezavi z delitvenim ključem.

Ta seja zato predstavlja mejnik v delu Ožjega odbora. Za naprej ostaja stalna naloga tega odbora: upravljanje in nadzor dejavnosti povezanih s 1. točko 9. člena Uredbe EU št. 1257/2012.

V letu 2016 so načrtovane 3 seje odbora, prva je potekala 15. 3. 2016. Za vodenje odbora je bil za naslednje triletno obdobje ponovno izvoljen J. Debrulle (Belgija).

Po decembrskem sprejetju pravilnikov torej delo odbora prehaja v 2. fazo, v kateri bo treba pripraviti administrativna navodila za izvajanje pravilnikov, spremljati delovanje sistema kot takega in po potrebi prilagajati predpise.

1. **Aktivnosti ozaveščanja in promocije**

Urad RS za intelektualno lastnino je maja 2015 naročil izvedbo analize učinkov uvedbe evropskega patenta z enotnim učinkom (unitarnega patenta) na slovensko gospodarstvo, ki jo je izdelala ekspertna skupina Ekonomske Fakultete Univerze v Ljubljani. Analiza bo predstavljena članom MDS UP in potem tudi javnosti v prvi polovici 2016.